’n Pa van sewe kinders wat in ’n eenslaapkamerhuis by sy suster woon, het meer as R1 miljoen in die Lotto se Sportstake 13 gewen.
Luidens ’n verklaring van Ithuba, wat die Nasionale Lotery bestuur, sê die man hy gaan die R1 135 259,20 gebruik om sy droom te verwesenlik om vir sy kinders ’n huis te bou.
Hy het gewoonlik sowat R250 ’n maand aan die Lotto en Powerball bestee, maar die geluk was nooit aan sy kant nie.
Hy het maar eers enkele weke gelede die Sportstake 13 begin speel nadat ’n buurman aan hom verduidelik het hoe dit werk.
Hy beskryf die oomblik toe hy uitvind hy is die boerpotwenner as verwarrend. Oudergewoonte het hy en ’n groep vriende wat gewoonlik hul kaartjies saam koop by die plaaslike winkel opgedaag om te hoor of hulle enigsins ryker is, maar hy is aangesê om die Ithuba-kantoor te besoek.